સૌરાષ્ટ્રની ભૂમિમાં સંત, શુરા અને દાતારીના સંસ્કારો ધરબાયેલા પડ્યા છે, એની સમય સમયે કેટકેટલાંય પ્રસંગો, ઘટનાઓ એ વાતની પ્રતીતિ કરાવી જાય છે. વાત એમ બનેલી કે, આજથી બે દાયકા પહેલા એટલે કે વર્ષ 1988ના વર્ષમાં સૌરાષ્ટ્રમાં ભયંકર ચક્રવાત આવેલ. આ ખોફનાક વાવાઝોડાએ ઈલેક્ટ્રીક લોખંડના થાંભલાને પણ વાળીને ભોંયભેગા કરી નાખી એની તીવ્રતાની ખાતરી સૌને કરાવી દીધેલી ત્યારે આ સમયે સૌરાષ્ટ્રના અમરેલી જિલ્લાના બગસરાની બાજુમાં આવેલ ખોબલા જેવડા ખીજડીયા (ખારી) ગામમાં એક સંવેદનાસભર પ્રસંગ બનેલો.